ພວກກະບົດລີເບຍບຸກໂຈມຕີຄັ້ງໃໝ່ ເຂົ້າໃນເມືອງ ເບຣກາ
ພວກກະບົດລີເບຍ ບຸກໂຈມຕີຄັ້ງໃໝ່ ເຂົ້າໄປຍັງ ເມືອງຍຸດທະສາດນໍ້າມັນ ເບຣກາ
ພວກກະບົດລີເບຍໄດ້ທໍາການບຸກໂຈມຕີຄັ້ງໃໝ່ເຂົ້າໄປໃນ ເມືອງຍຸດທະສາດບໍ່ນໍ້າມັນ Brega ໃນຂະນະທີ່ທູດພິເສດ ຂອງລັດຖະບານລີເບຍເດີນທາງໄປພົບປະຫາລືເພື່ອຫາທາງ ໃຫ້ມີການຢຸດການສູ້ລົບກັນໃນປະເທດນັ້ນ ການສູ້ລົບກັນໃນວັນຈັນມື້ນີ້ໃນເມືອງ Brega ແມ່ນການ ຕໍ່ສູ້ກັນແບບຖອຍໄປຖອຍມາຫລາຍບັ້ນ ຫວ່າງໄວໆຜ່ານ ມານີ້ ທີ່ທັງສອງຝ່າຍຕ່າງກໍທໍາຄວາມຄືບໜ້າໄປໄດ້ໃນລະ ຍະນຶ່ງ ແລ້ວຖອຍກັບຄືນ ການເຄື່ອນໄຫວທີ່ວ່ານີ້ມີຂຶ້ນໃນຂະນະທີ່ສະຫະລັດພວມ ກະກຽມຢຸດການປະກອບສ່ວນຂອງຕົນໃນການໂຈມຕີ ທາງອາກາດຂອງກຸ່ມເນໂຕ້ຢູ່ໃນລີເບຍ ໃນວັນຈັນມື້ນີ້ ທ່ານ Abdul Ati al-Obeidi ລັດຖະມົນຕີການຕ່າງປະເທດພາງຂອງລີເບຍ ຄາດວ່າຈະທໍາການພົບປະກັບບັນດາເຈົ້າໜ້າທີ່ເຕິກກີ ເພື່ອທໍາການໂອ້ລົມສົນທະນາກັນກ່ຽວກັບການໄກ່ເກ່ຍເພື່ອໃຫ້ມີການຢຸດຍິງກັບພວກກໍາລັງຝ່າຍຄ້ານ ໃນວັນອາທິດວານນີ້ ທູດພິເສດຕາງໜ້າທ່ານ Moammar Gadhafi ໄດ້ທໍາການພົບປະຫາລືກັນໃນທໍານອງດຽວກັນນີ້ກັບທ່ານ GeorgePapandreou ນາຍົກລັດຖະມົນຕີປະເທດ Greek ຢູ່ທີ່ກຸງ Athens ການພົບປະຫາລືກັນນີ້ມີຂຶ້ນຕາມຄໍາຂໍຮ້ອງຂອງນາຍົກລັດຖະມົນຕີລີເບຍ ປະເທດ Greek ຊຶ່ງຢູ່ໃນສະຫະພາບຢູໂຣບ ແລະເປັນສະມາຊິກຂອງກຸ່ມເນໂຕ້ ເຄີຍມີສາຍພົວພັນອັນດີມາແຕ່ໃດໆກັບທ່ານກາດດາຟີ ບັນດາເຈົ້າໜ້າທີ່ Greek ກ່າວວ່າ ທ່ານ Obeid ໄດ້ບອກ ທ່ານ Papandreou ວ່າ ທ່ານຈະເດີນທາງຕໍ່ໄປຍັງປະເທດ Malta ຫລັງຈາກຢຸດແວ່ທີ່ ທີ່ເຕີກກີແລ້ວ ໃນຂະນະທີ່ລັດຖະບານລີເບຍຊອກຫາທາງອອກຈາກວິກິດການດັ່ງກ່າວ ໜັງສືພິມ New York Times ລາຍງານວ່າ ທ່ານ Seif el-Islam Gadhafi ລູກຊາຍຂອງທ່ານກາດດາຟີ ໄດ້ສະເໜີຂໍ້ແກ້ໄຂວິກິດການດັ່ງກ່າວພາຍໃຕ້ເງື່ອນໄຂທີ່ວ່າພໍ່ຂອງທ່ານຈະສະລະອໍານາດໃຫ້ຄະນະລັດຖະບານຂ້າມຜ່ານໄປສູ່ລະບອບປະຊາທິປະໄຕພາຍໃຕ້ກົດ ໝາຍລັດຖະທໍາມະນູນ ໂດຍຢູ່ໃຕ້ການນໍາພາຂອງລູກຊາຍຂອງທ່ານ ໜັງສືພິມສະບັບນີ້ ຊຶ່ງອ້າງຄໍາເວົ້າຂອງນັກການທູດທ່ານນຶ່ງທີ່ມີສາຍພົວພັນທີ່ໃກ້ຊິດກັບລັດຖະບານລີເບຍນັ້ນ ກ່າວວ່າ ທັງທ່ານກາດດາຟີ ແລະພວກກະບົດຕ່າງຝ່າຍປາກົດວ່າຍັງບໍ່ພ້ອມເທື່ອທີ່ຈະຮັບ ເອົາຂໍ້ສະເໜີຂອງທ່ານ Seif el-Islam Gadhafi ນັ້ນ ຊຶ່ງມີຂຶ້ນມາເປັນເວລາຫລາຍປີ ໃນຄວາມພະຍາຍາມຂອງທ່ານຢ່າງເປີດເຜີຍເພື່ອນໍາມາແຫ່ງການປ່ຽນແປງໃນລີເບຍນັ້ນ